CELEX: 62020TN0403
Language: sl
Date: 2020-06-19 00:00:00
Title: Zadeva T-403/20: Tožba, vložena 19. junija 2020 – Wuxi Suntech Power/Komisija

24.8.2020   
            
            
               SL
            
            
               Uradni list Evropske unije
            
            
               C 279/50
            
         
      Tožba, vložena 19. junija 2020 – Wuxi Suntech Power/Komisija
      (Zadeva T-403/20)
      (2020/C 279/64)
      Jezik postopka: angleščina
      
         Stranki
      
      
         Tožeča stranka: Wuxi Suntech Power Co. Ltd (Wuxi, Kitajska) (zastopnika: Y. Melin in B. Vigneron, odvetnika)
      
         Tožena stranka: Evropska komisija
      
         Predloga
      
      Tožeča stranka Splošnemu sodišču predlaga, naj:
      
                  —
               
               
                  razglasi za nično Izvedbeno uredbo Komisije (EU) 2020/444 z dne 25. marca 2020 o razveljavitvi računov, ki jih je izdala družba Wuxi Suntech Power Co. Ltd, zaradi kršitve zaveze, razveljavljene z Izvedbeno uredbo (EU) 2017/1570;
               
            
                  —
               
               
                  Komisiji in morebitnim intervenientom naloži plačilo stroškov.
               
            
         Tožbeni razlogi in bistvene trditve
      
      Tožeča stranka v utemeljitev tožbe navaja tri tožbene razloge.
      
                  1.
               
               
                  Prvi tožbeni razlog: Očitna napaka pri presoji dejanskega stanja ter kršitev člena 8 Uredbe (EU) 2016/1036 Evropskega parlamenta in Sveta z dne 8. junija 2016 o zaščiti proti dampinškemu uvozu iz držav, ki niso članice Evropske unije, in člena 13 Uredbe (EU) 2016/1037 Evropskega parlamenta in Sveta z dne 8. junija 2016 o zaščiti proti subvencioniranemu uvozu iz držav, ki niso članice Evropske unije, zlasti odstavkov 9 teh členov, ker je Komisija štela, da je tožeča stranka kršila zaveze, ki so bile med Komisijo in Kitajsko gospodarsko zbornico za uvoz in izvoz strojev in elektronskih izdelkov dogovorjene v imenu, med drugim, tožeče stranke. Tožeča stranka je ravnala v skladu z zavezami, tako da je o računih, ki so se nanašali na nadaljnje prodaje družb Suntech Europe France, Suntech Power Italy Co., Srl in Suntech Power Deutschland GmbH prvi neodvisni stranki v EU, poročala, dokler je bila s temi družbami še povezana. Tožeča stranka je ravnala v skladu z zavezami tudi tako, da je Komisijo pravočasno obvestila o spremembah v lastniški strukturi, ki so bile posledica prestrukturiranja, v okviru katerega je prekinila povezave z omenjenimi družbami.
               
            
                  2.
               
               
                  Drugi tožbeni razlog: Tudi če bi tožeča stranka kršila zaveze – kar se ni zgodilo – je Komisija s tem, da je zadevne račune razveljavila in v zvezi z njimi pobrala carino, ravnala nezakonito, ker so pooblastila, na katera se je pri tem oprla, prenehala ali pa so bila razveljavljena. To naj bi bilo zaradi tega, ker sta izvedbeni uredbi (EU) št. 1238/2013 in št. 1239/2013 prenehali veljati 7. decembra 2015. Izvedbeni uredbi (EU) št. 2017/367 in št. 2017/366 pa naj bi prenehali veljati 3. septembra 2018.
               
            
                  3.
               
               
                  Tretji tožbeni razlog: Člen 3(2) Izvedbene uredbe Sveta (EU) št. 1238/2013 z dne 2. decembra 2013 o uvedbi dokončne protidampinške dajatve in dokončnem pobiranju začasne dajatve na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani, člen 2(2) Izvedbene uredbe Komisije (EU) 2017/367 z dne 1. marca 2017 o uvedbi dokončne protidampinške dajatve na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani po pregledu zaradi izteka ukrepov v skladu s členom 11(2) Uredbe (EU) 2016/1036 Evropskega parlamenta in Sveta in zaključku preiskave v zvezi z delnim vmesnim pregledom v skladu s členom 11(3) Uredbe (EU) 2016/1036, člen 2(2) Izvedbene uredbe Sveta (EU) št. 1239/2013 z dne 2. decembra 2013 o uvedbi dokončne izravnalne dajatve na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani in člen 2(2) Izvedbene uredbe Komisije (EU) 2017/366 z dne 1. marca 2017 o uvedbi dokončnih izravnalnih dajatev na uvoz fotonapetostnih modulov iz kristalnega silicija in njihovih ključnih sestavnih delov (tj. celic) s poreklom iz Ljudske republike Kitajske ali ki so od tam poslani po pregledu zaradi izteka ukrepov v skladu s členom 18(2) Uredbe (EU) 2016/1037 Evropskega parlamenta in Sveta in zaključku preiskave v zvezi z delnim vmesnim pregledom v skladu s členom 19(3) Uredbe (EU) 2016/1037, na podlagi katerih je Komisija razveljavila račune na podlagi zavez in carinskim organom naložila, naj poberejo carino za pretekli uvoz blaga, ki je bilo že sproščeno v prosti promet, so nezakoniti.